Document ID: 32014D0830

KOMMISSIONENS AFGØRELSE
af 11. juni 2014
om Litauens statsstøtte SA.18832 (2013/C) (ex 2013/NN) (ex 2011/MX) (ex N 44/2005) til punktafgiftsnedsættelser på biobrændsel
(meddelt under nummer C(2014) 3600)
(Kun den litauiske udgave er autentisk)
(EØS-relevant tekst)
(2014/830/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
efter at have opfordret de interesserede parter til at fremsætte deres bemærkninger i overensstemmelse med den nævnte artikel (1), og
ud fra følgende betragtninger:
I. SAGSFORLØB
(1)
Siden 2006 har Generaldirektoratet for Konkurrence hvert år udført en efterfølgende overvågning af et udvalg af støtteforanstaltninger, der er blevet gennemført i medlemsstaterne. Den litauiske foranstaltning om punktafgiftsnedsættelse på biobrændsel indgik i 2011-overvågningen, i hvilken forbindelse Kommissionen undersøgte, hvordan medlemsstaterne anvendte et udvalg af eksisterende foranstaltninger for perioden 2009-2010. Foranstaltningen blev godkendt af Kommissionen ved afgørelse K (2005) 2957C af 27. juli 2005 under sagsnummer N44/2005 (i det følgende benævnt »Kommissionens afgørelse«).
(2)
Kommissionen har ved skrivelser af 7. oktober 2011, 27. januar 2012 og 26. juni 2012 anmodet Litauen om at fremlægge de nødvendige oplysninger, med henblik på at vurdere hvordan støtteforanstaltningen er blevet gennemført i 2009 og 2010. Litauen fremsendte de ønskede oplysninger ved skrivelser af 10. november 2011, 24. februar 2012 og 18. juli 2012.
(3)
Ved brev af 17. juli 2013 underrettede Kommissionen Litauen om beslutningen om at indlede den procedure, der er fastsat i artikel 108, stk. 2, i traktaten om Den Europæiske Unions funktionsmåde, over for støtteforanstaltningen, da den var bekymret for, at den eventuelt blev misbrugt. De litauiske myndigheder fremsendte deres bemærkninger den 13. august 2013.
(4)
Kommissionens afgørelse om at indlede proceduren blev offentliggjort i Den Europæiske Unions Tidende den 8. november 2013. Kommissionen opfordrede de interesserede parter til at fremsætte deres bemærkninger.
(5)
Kommissionen har ikke modtaget bemærkninger fra interesserede parter.
II. BESKRIVELSE AF STØTTEFORANSTALTNINGEN
(6)
Støtteforanstaltning N 44/2005 bestod af en nedsættelse af punktafgiften på biobrændsel blandet med fossile brændstoffer. Nedsættelsen gjaldt kun for biobrændselskomponenten i blandingen. Derfor blev satsen for den punktafgift, der skulle pålignes det blandede biobrændselsprodukt, nedsat i forhold til andelen af biobrændsel i den endelige blanding.
(7)
Formålet med foranstaltningen var at fremme produktionen og anvendelsen af biobrændsel. Formålet var også at bistå Litauen med at nå målene i Europa-Parlamentets og Rådets direktiv 2003/30/EF af 8. maj 2003 om fremme af anvendelsen af biobrændstoffer og andre fornyelige brændstoffer til transport (2).
(8)
Punktafgiftsnedsættelsen omfattede alle producenter af biobrændsel i Litauen samt alle importører af biobrændsel fra andre medlemsstater eller tredjelande til Litauen.
(9)
Foranstaltningen blev godkendt af Kommissionen den 27. juli 2005 og udløb den 31. december 2010.
(10)
Under overvågningen bemærkede Kommissionen, at Litauen havde gennemført foranstaltningen på en måde, der klart ikke var helt i overensstemmelse med Kommissionens afgørelse.
(11)
For det første havde Litauen, som det fremgår af Kommissionens afgørelse, lovet hvert år at tage produktionsomkostningerne for de typer af biobrændsel, der var omfattet af punktafgiftsnedsættelsen, samt ændringen af priserne på biomasse i forhold til priserne på fossile brændstoffer op til fornyet vurdering og om nødvendigt tilpasse støttebeløbet for at undgå en eventuel overkompensation og holde prisen på biobrændsel på samme niveau som niveauet for konventionelt brændsel. Litauen havde også lovet at tilsende Kommissionen årlige tilsynsrapporter med alle relevante oplysninger om produktionsomkostningerne for biobrændsel og markedsprisen på brændsel, for at godtgøre at der ikke fandt overkompensation sted. Kommissionen tog alle disse oplysninger i betragtning ved vurderingen af støtteforanstaltningen og konkluderede, at den var forenelig med det indre marked.
(12)
Siden Kommissionens afgørelse blev vedtaget i 2005, har Kommissionens relevante tjenestegrene (GD for Konkurrence) ikke modtaget nogen årlig rapport med de relevante oplysninger om produktionsomkostningerne for biobrændsel og markedsprisen på brændsel, med henblik på at godtgøre at det var blevet kontrolleret og sikret, at der ikke fandt overkompensation sted. Litauen indsendte disse oplysninger efter udtrykkelig anmodning fra Kommissionen under overvågningsproceduren, men kun for de år, der var omfattet af den respektive overvågning.
(13)
I anmeldelsen af foranstaltningen fremlagde Litauen data om produktionsomkostningerne for bioethanol og biodiesel, og disse data blev vurderet af Kommissionen. Litauen anførte, at der ud over bioethanol og biodiesel også kunne ydes støtte til ren vegetabilsk olie, og lovede at foretage en analyse, så snart et biobrændselsprodukt ville blive omfattet af afgiftsnedsættelsen, for at sikre at nedsættelsen ikke ville føre til overkompensation. Disse oplysninger burde have været indsendt til Kommissionen i de årlige tilsynsrapporter. Kommissionens relevante tjenestegrene (GD for Konkurrence) modtog ingen oplysninger om, at Litauen udførte en sådan analyse.
(14)
For det andet indsendte Litauen i forbindelse med overvågningen dokumenter, der godtgjorde, at økonomiministeriet allerede i 2009 havde anmodet om, at støttemodtagerne skulle fremsende oplysninger om de gennemsnitlige omkostninger og salgspriser for brændsel for 2008. Økonomiministeriet modtog sådanne data i 2009 og stillede sådanne oplysninger vedrørende udvalgte støttemodtagere til rådighed for Kommissionen i forbindelse med 2011-overvågningen. Litauen indsendte dog ikke aggregerede data om produktionsomkostningerne for biobrændsel. Derfor var Kommissionen ikke i stand til på korrekt vis at kontrollere, at der ikke fandt overkompensation sted.
III. BEMÆRKNINGER FRA LITAUEN
(15)
Efter indledningen af den formelle undersøgelsesprocedure fremsendte Litauen supplerende oplysninger til Kommissionen.
(16)
De litauiske myndigheder sendte Kommissionen kopier af rapporter om fremme af anvendelsen af biobrændsel fra 2005 til 2010.
(17)
De litauiske myndigheder forklarede, at selv om lovgivningen rummede mulighed for at yde støtte til ren vegetabilsk olie under foranstaltningen, blev der ikke produceret biodiesel af ren vegetabilsk olie. Derfor blev der ikke ydet nogen sådan støtte under foranstaltning N 44/2005. Dette forklarer, hvorfor der ikke blev fremsendt en sådan rapport til Kommissionen.
(18)
Den årlige rapport for 2009 indeholder flere tabeller med oplysninger om produktionsomkostningerne for biobrændsel, priserne på fossile brændstoffer, priserne på biobrændsel og priserne på forskellige blandinger. Disse oplysninger er sammenfattet i nedenstående tabeller på grundlag af en vekselkurs på 1 EUR = 3,4528 LTL.
Tabel 1
Produktionsomkostninger og salgspris (før afgift) for brændsel (biodiesel and diesel) i 2009
Pris for brændsel, LTL pr. liter (4)
Biodiesel (FAME)
Diesel
1.
Råmateriale (+)
(…) (3)
(…)
2.
Forarbejdning (+)
(…)
(…)
3.
Andre omkostninger (forskning, omlægning af produktionen) (+)
(…)
-
4.
Produktionsomkostninger
(…)
(…)
5.
Logistik (+)
(…)
(…)
6.
Salgspris for biprodukter (-)
(…)
-
7.
Fortjeneste
-
(…)
8.
Salgspris fastsat af producenten (før afgift)
3,42
1,25
Tabel 2
Salgspris for blandet brændstof (diesel og biodiesel)
Pris for brændstofblanding, LTL pr. liter med 5 % FAME
5 % FAME
Omkostninger for biodiesel (FAME) i blandingen
(5 % × 3,42 LTL pr. liter)
0,171
Omkostninger for diesel i blandingen
(95 % × 1,25 LTL pr. liter)
1,188
Punktafgift (95 % × LTL/liter) 1,14
1,08
Salgspris for brændstofblandingen i alt
2,439
Tilpasning på grund af lavere energiindhold i blandingen (15 %) (5)
0,025
Salgspris for brændstofblandingen (relativ)
2,46
Tabel 3
Salgspris for diesel
Salgspris for diesel (før afgift)
1,25
Punktafgift på diesel
1,14
Salgspris for diesel i 2009 (6)
2,39
Tabel 4
Omkostninger og salgspris for bioethanol og benzin (før afgift) i 2009
Pris for brændsel, LTL pr. liter
Bioethanol (ETBE)
Benzin
1.
Råmateriale, inkl. betaling for frø/korn (+)
(…)
(…)
2.
Forarbejdning (+)
(…)
(…)
3.
Andre omkostninger (forskning, omlægning af produktionen) (+)
(…)
-
4.
Produktionsomkostninger
(…)
(…)
5.
Logistik (+)
(…)
(…)
6.
Salgspris for biprodukter (-)
(…)
-
7.
Fortjeneste
-
(…)
8.
Salgspris fastsat af producenten (før afgift)
2,04
1,36
Tabel 5
Salgspris for brændstofblanding (bioethanol og benzin)
Pris for brændstofblanding pr. liter
Indeholdende 5 % bioethanol
Omkostninger for bioethanol i blandingen
(5 % × 2,04 LTL/liter)
0,102
Omkostninger for benzin i blandingen
(95 % × 1,36 LTL pr. liter)
1,292
Punktafgift
(95 % × 1,50 LTL pr. liter)
1,425
Salgspris for brændstofblandingen i alt
2,819
Tilpasning på grund af lavere energiindhold i blandingen (60 %) (7)
0,0612
Salgspris for brændstofblandingen (relativ)
2,88
Tabel 6
Salgspris for benzin
Salgspris for benzin (før afgift) (100 % × 1,36 LTL pr. liter)
1,36
Punktafgift på benzin
1,50
Salgspris for benzin i 2009 (8)
2,86
(19)
De litauiske myndigheder anførte, at de data, der er indsendt for 2009 og 2010 (afspejlet i ovenstående tabeller), klart viser, at hverken produktionen af biodiesel eller bioethanol var overkompenseret.
IV. VURDERING AF FORANSTALTNINGEN
(20)
Kommissionen konkluderede allerede i sin afgørelse N 44/2005, at den foreliggende foranstaltning indebar støtte i henhold til artikel 107, stk. 3, i traktaten om Den Europæiske Unions funktionsmåde (TEUF). Kommissionen vurderede denne støtteforanstaltning på grundlag af EF-rammebestemmelserne for statsstøtte til miljøbeskyttelse fra 2001 (9), navnlig afsnit E.3.3, og konkluderede, at støtten var forenelig med det indre marked.
(21)
De litauiske myndigheder bekræftede over for Kommissionen, at de havde indsendt årlige rapporter om N 44/2005. Disse rapporter blev indsendt til Generaldirektoratet for Energi som bilag til rapporten om fremme af anvendelsen af biobrændsel og andre fornyelige brændstoffer til transport.
(22)
De litauiske myndigheder har nu tilsendt GD for Konkurrence kopier af de rapporter, som de har indsendt for årene 2005, 2006, 2007, 2008, 2009 og 2010. Disse rapporter indeholder detaljerede oplysninger om produktionsomkostningerne og salgspriserne for biobrændsel. Endvidere er prisen på forskellige brændstofblandinger medtaget.
(23)
I løbet af undersøgelsen kunne Kommissionen vurdere, at de litauiske myndigheder har overholdt punkt 34 i afgørelse N 44/2005 og indsendt de krævede årlige tilsynsrapporter om foranstaltningen til Kommissionen.
(24)
De litauiske myndigheder forklarede, at der ikke blev produceret noget biobrændsel af ren vegetabilsk olie i den periode, hvor foranstaltningen var i kraft.
(25)
I løbet af undersøgelsen var Kommissionen i stand til at konkludere, at eftersom der ikke blev produceret noget biobrændsel af ren vegetabilsk olie i den periode, hvor foranstaltningen var i kraft, var det ikke nødvendigt at medtage nogen oplysninger i de rapporter, der blev indsendt til Kommissionen.
(26)
Efter nu at have vurderet alle de oplysninger, som Litauen har fremsendt om produktionsomkostningerne for biobrændsel og priser på brændsel for 2009 og 2010, er Kommissionen enig i, at der samlet set ikke fandt overkompensation sted i 2009 og 2010.
V. KONKLUSION
(27)
Det er Kommissionens opfattelse, at Litauen på korrekt vis har gennemført støtteforanstaltning N 44/2005 i overensstemmelse med Kommissionens afgørelse om godkendelse heraf -
VEDTAGET DENNE AFGØRELSE:
Artikel 1
Den statsstøtteforanstaltning N 44/2005, som Litauen har gennemført, er forenelig med det indre marked i henhold til artikel 107, stk. 3, litra c), i traktaten om Den Europæiske Unions funktionsmåde og er blevet korrekt gennemført i overensstemmelse med Kommissionens afgørelse K (2005) 2957C af 27. juli 2005.
Artikel 2
Denne afgørelse er rettet til Republikken Litauen.
Udfærdiget i Bruxelles, den 11. juni 2014.

Labels: 2
4
19
14
18